philips etc. doen te wetene allen tegenwoordighen ende toecomende
dat wy ontfaen hebben die oitmoedighe supplicatie van ioores de
corthe geboren van namen arm schamel oudt $$$ belast
met een oude herman van leeuwe oudt wesende omtrent eenentwyntich
jaeren dyamantslyper van zijnen ambachte inhoudende hoe dat
hy altyt zonder jactancie te sprekene is geweest van goeder name
ende fame ende oyck aengaende zyn geloove altyt hem heeft
gedragen ende gereguleert navolgende den gebeden vander heyliger
kercke behalfven dat omtrenteen jaer geleden de voirs. suppliant is
gecomen int geselschap ende conversatie van sommige persoonen
besmet zynde met heresie oft quaden geloove die den voirs. suppliant
zoo verre met schoonen wordden ende valsche leeringen hebben
gepersuadeert gehadt als dat hy in sommige articulen vanden goeden
geloove heeft gedoolt gehadt geerrert ende hem verabuseert soedat
hy mits ende om deselve zyne dolinge ende erreur by onsen officier
van antwerpen is genomen ende in hechte zynde zoe is gebeurt
dat by den voirs. suppliant zyn gecommen up ten steen mr. adriaen lyod$
prochiaen vander borchtkercke ende broeder balten dresseleers
religieux * vander ordene vanden predicheeren binnen onsen stede van
van antwerpen voors. die de voirs. suppliant sulcx hebben geadmon$$
ende onderwesen aengaende de quade ende valssche leeringe
die hy aengenomen hadde als dat hy zyn erreur ende dwaling
bekennende desselve gerenunchieert heeft ende voirts expresselyck
vercleert dat hy van nu voirtaen desselve zyne quade leeringe voer
zoe veele als deselve enichssins soude mogen wesen contrarie der
geboden vander heyliger kercken verlaten ende voirtaen ** willen leven
ende doen gelyck een goet kristen mensche volgende den geboden vande
heyliger kercken nae zyn vuyterste beste is schuldich te doene
alsoe vande selve renunciatie revocatie ende beteringe claerlyck
is blyckende byden attestatie vanden voirs. twee geestelycke
persoonen daeraff zynde ende hoewel dese renunciatie
ende revocatie inden manieren als boven is geschiet soe en
can de voirs. suppliant nochtans dye nyet tegenstaende uuyter
gevanckenisse in respecte vanden officier nyet ontslagen wesen
ten waere dat ons believen wilde hem suppliant hieraff te verleenen
onse oepenen brieven van abolitie ende pardoene zoe hy seeght
ons oitmoedelick biddende om deselve. waeromme
wy de saken voerscreven overgemerckt bezundere de jonckheyt vanden
suppliant ende hierup gehadt tadvis eerst van onsen margrave van
antwerpen ende naderhant vanden inquisiteuren van onsen christen
geloove den voirs. herman van leeuwe suppliant genegen wesende
zynder oitmoediger bede ende willende hem gratie ende genade presenteren
voer rigeur van justitie sunderlinge by deliberatie van onsen lieven
ende getrouwen neve ridder van onser oerdene gouverneur ende
stadthouder generael van desen onsen nederlanden de hertoch van savoye
prince van pietmont etc. hebben inden gevalle als boven vergheven
quytgeschollen ende geremitteert vergeven schelden quyte ende
remitteren uuyt onse zunderlinge gratie mits desen de transgressie by
hem gecommitteert van onsen placcate ende edicte boven verclaert
mitgaders alle tgene dat hy ter causen van dyen tegens ons ende
justitie mesdaen ende mesbruyckt mach hebben ende hebben hem
als daeraff wedergestelt ende gerestitueert stellen weder ende
restitueren tot zynder goeder fame name ende geruchte in onsen
lande ende hertochdomme van brabant ende allen anderen onser landen
ende heerlicheden ende oyck tot zyne onverbuerde goeden indyen hy
enige heeft geleden ende in alder manieren als hy was voer die
toecompste vanden feyte voerscreven imponerende hierop een eeuwich
zwygen ende silentie onsen procureur generael van brabant ende allen
anderen onsen rechteren justicieren ende officieren wye zy zyn satisfactie
ende beteringe eest ende al voren gedaen der geinteresseerde partye
indyen die noch nyet gedaen en is ende enige daertoestaet civilyck
alleen-lyck behoudelyck dat die voirs. suppliant gehouden wert hem te
houden bynnen onser stede van brugge alwaer zynen ouders woenachtich
zyn den tyt van twee jaeren eenpaerlyck eerstcommende beginnende
van stonden aen nae dinterinement van desen om aldaer te
volcomen ende volbringen alsulcke penitentie als hem innegestelt
ende belast zal werden by den voirs. inquisiteuren soe verre
nochtans des voirs. suppliants ouders ende vrienden vande selve
penitentie by hem te volbringen hun willen verbinden ende daervoere
innestaen ende verantwoirden ende voorts dat hy suppliant
gehouden wert tvoirs. fait ende mesuze tegens ons te beteren civilyck
*** naede gelegentheyt vander mesdaet ende faculteyt van van zyne
goeden mitsgaders oyck te refonderen de wettelycke costen van justitie
ter causen voers. gedaen ende te doene allet ter taxatie ende
arbiterschepe van onsen lieven ende getrouwen cancellier ende
luyden van onsen raide in brabant die wy daer toe committeren
ende den welcken wy bevelen dat voer hun geroepen die gene
dyer over geroepen behoiren te zyne zy procederen wel ende
duchdelyckter verifficatie ende interinement van desen onsen brieve
ende oyck ter taxatie vanden civile boete ende costen van justitien
voerscreven, welck interinement de voirs. suppliant sal gehouden syn
behorelyck te versoecken ende hem in persoone te presenteren voer den $$$
van onsen raide in brabant bynnen zesse maenden eerstcommende
up peyne van te verliesen ende gepriveert te wesen vanden gratie ende
effecte van desen ende dat gedaen ende de voirs. civile boete
ende costen van justitie getaxeert ende betaelt zynde in handen
vanden genen dyen dat behoiren sal zy onse voirs. procureur generael
marcgrave van antwerpen ende alle andere onse ende onser
vassallen off der smaelre heeren rechteren justicieren officieren ende
ondersaten tegewoordighe ende toecomende wyen dit aengaen off
roeren sal mogen huere stedehouderen ende een yegelick van hun
besundere soe hen toebehoiren sal doen laten ende gedoogen den voirs.
suppliant van deser onser tegenwoirdiger gratie remissie ende
quytschuldinge ende van allen den inhouden van desen inder
vuegen ende manieren voren verhaelt rustelick ende vredelick ende vulcomelick
genyeten ende gebruycken sonder hem te doen oft laten geschien nu
noch in toecommende tyden enich hinder letsel oft moyenisse $$$ ter contrarien
aen lyffve noch aen goede in eniger manieren ende zyne persoon
tegewoirdelick gevangen zynde mitsgaders zyne onverbeurde goeden
indyen die daeromme naemaels becommert oft gearresteert waeren dat
zy die setten ende stellen oft doen stellen ende setten terstont ende sonder
vertreck tot geheele ende vulcomen delivrancie ende slakinge want
ons alsoe gelieft ende in oirconde van desen zoe hebben wy onsen
zegel hier aen doen hangen gegeven in onser stadt van bruessele
den lesten dach van junio int jaer ons heeren duysent vyffhondert
sevenenvyftich ende vaen onsen rycken van spaengien sicillien etc. tweede
ende van engelant vranckrick ende naples tiiiie opde plycke
stont gescreven aldus byden coninck in zynen raide ende
geteeckent de langhe recepta visa
gecollacioneert ende bevonden accorderende
met zijnen originale by mij
facuwez